Groot skade aan 140 jaar oue stadsaalGroot skade is aan die stadsaal in Komani aangerig. (Foto: Twitter) ŉ Brand wat oor die naweek in die stadsaal in Komani (Queenstown) in die Oos-Kaap uitgebreek het, het groot skade aan die binneruim van die historiese gebou aangerig. Woordvoerder Lonwabo Kowa sê die munisipaliteit is “verpletter” deur die brand by een van sy mees noemenswaardige erfenisterreine. Meubels en werkstoerusting is vernietig toe ŉ brand Vrydag laataand by dié historiese gebou, wat uit 1882 dateer en die Enoch Mgijima- plaaslike munisipaliteit huisves, uitgebreek het. Min skade is wel aan die buitenste struktuur van die gebou aangerig. Kowa het bevestig die gebou is verseker, maar sê die brand sal ongetwyfeld ŉ invloed op dienslewering hê. Die brandende stadsaal in Komani. (Foto: Twitter) Die historiese stadsaal het voor die brand verskeie kantore, waaronder dié van die uitvoerende burgemeester, die speaker, die hoofsweep, die munisipale bestuurder, die bedryfshoof en die korporatiewedienstedepartement, gehuisves. Nuwe reëlings rakende kantoorruimte moet nou getref word. Die presiese oorsaak van die brand is nog onduidelik en die polisie stel ondersoek in. “Ons doen ŉ beroep op enigiemand met inligting wat in die ondersoek kan help om dit by die polisie of munisipale kantore aan te meld,” sê Kowa. “Die uitvoerende burgemeester, speaker en alle lede van die raad is vasbeslote om te verseker dat geen steen rakende die saak onaangeroer gelaat word nie.” Maroela Media het vroeër berig polisiebeamptes op patrollie het die naweek rook uit die stadsaal sien trek en ondersoek gaan instel. Brig. Thembinkosi Kinana, polisiewoordvoerder, het vanoggend gesê brandondersoekers sal na verwagting ŉ verslag verskaf nadat hulle die voorval ondersoek het.